દિલ ધડકને દો ફિલ્મમાં લગ્નનો આ દંભી ચહેરો, રાજકારણ દર્શાવવામાં આવ્યા છે. તેમાં કામ કરનાર અભિનેત્રી અને નિમાર્તા દિગ્દર્શક વિપુલ શાહની પત્ની શેફાલી શાહના આ બીજા લગ્ન છે. એક અંગત મુલાકાતમાં તેમણે લગ્ન, લાગણી અને રાજકારણ વિશે વાત કરતાં કહ્યું હતું કે, ‘લાગણીઓનું રાજકારણ દશમાંથી આઠ લગ્નમાં રમાતું જ હશે ! મેં પોતે જોયું છે મારી આસપાસની વ્યક્તિઓમાં, જો કે કોઈપણ જાતની છેતરપિંડીને લગ્નજીવનમાં અવકાશ નથી જ. તેમાંય લગ્નેતર સંબંધમાં તો જરાય નહીં. છતાંય વર્ષોનું લગ્નજીવન એકાદ ભૂલમાં પૂરું તો ન જ થાય. ભૂલ હોય તો ત્યાંથી નવેસરથી શરૂઆત થઈ શકે, પણ જો ભૂલ બેવડાય તો લગ્નજીવન રહેતું જ નથી. છતાંય લગ્નજીવન ટકાવવા માટે અનેક સ્તરે વિચારવું પડે છે. સામાન્યપણે તો લગ્નોમાં સ્ત્રીઓ સૌથી વધુ ઈમોશનલ બ્લેકમેઈલિંગ કરતી હોય છે. જ્યારે પુરુષો સત્તાનો ઉપયોગ કરે છે. બન્ને વસ્તુમાં મેનીપ્યુલેશન રાજકારણ કહો કે રમત કહો તે છે જ. પતિ જો મિત્ર સાથે બહાર જાય તો પત્ની માંદા હોવાનો ડોળ કરી પતિને જલદી પાછો બોલાવે. સાડી, બેગ કે ઘરેણાં ન અપાવે તો સેક્સ નહીં એવી અનેક છેતરપીંડીની રમતો ચાલે છે. તો પુરુષો પોતાના મિત્ર સાથે પીવા બેઠો હોય તો મીંટિંગમાં છું એમ કહી દેશે. મારા મતે આવું ત્યારે જ બને જ્યારે બન્ને વચ્ચે નિખાલસતા ન હોય. અવિશ્ર્વાસ ન હોય. બાકી લગ્નબાહ્ય સંબંધો એટલી સરળતાથી નથી થતાં. મારી અને વિપુલ વચ્ચે કોઈ જ વાત ખાનગી નથી.’